Die vier-dag uitstalling word deur Graan SA georganiseer en het verlede jaar ’n ongeëwenaarde 75 116 besoekers gelok wat gekom het om die 685 uitstallers te ontmoet. Een van hierdie suksesvolle uitstallers was ’n toonaangewende verskaffer van landboutoerusting en -gereedskap, Radium Engineering, wat in 2017 vir die 49ste agtereenvolgende jaar sal terugkeer.
“Hierdie skou bied ’n ongelooflike platform vir diés in die landboubedryf om van aangesig tot aangesig met verskeie sake-eienaars en verskaffers te gesels,” het Grant Roest, uitvoerende hoof van Radium Engineering gesê. “Dit is noodsaaklik vir die groei van dié sektor in die land aangesien dit plaaslike boere en rolspelers in die bedryf aan ’n internasionale mark blootstel.”
Die uitstalling se 50-jaar-lange bedrywighede het ongelooflik gegroei van sy nederige oorsprong in 1967 toe ’n totaal van agt uitstallers deelgeneem en 203 mense dit bygewoon het. Maar die uitstalling vervul duidelik ’n massiewe behoefte in die Suid-Afrikaanse mark vir ’n landbou-gefokusde, behoeftegedrewe handelskou wat nou verteenwoordigers uit elke aspek van die bedryf lok.
Hy het gesê die onlangse droogte maak dit veral belangrik vir produsente om NAMPO 2017 fees te besoek sodat inligting en insigte uitgeruil kan word.
Besoekers aan NAMPO 2017 sal aan ’n kombinasie van die nuutste meganisasie tegnologie, ’n wye verskeidenheid insetprodukte, asook voertuie en toebehore wat toegewy is aan die verbetering van die landbouproses, blootgestel word. In die diere-afdeling sal daar ’n uitstalling van groot- en kleinveerasse wees – met ’n daaglikse veeuitstalling – asook perde en selfs uitstallings deur die wildsbedryf. Die afslaerskompetisie wat in die veilingsaal aangebied word, is ook een van die skouhoogtepunte.